text: Sydtrafik: Husk billed-ID, hvis du skal over grænsen
  05 januar 2016 kl. 08.42
  Sydtrafik beder nu deres passagerer om at tage billed-ID med, når de skal med bus 110 over grænsen.
  Regeringen indførte i går midlertidig grænsekontrol ved den dansk-tyske grænse. Det kan få konsekvenser for Sydtrafiks passagerer på rute 110. Passagererne kan risikere at skulle vise billed-ID til det danske politi for at komme over grænsen. Derfor er det vigtigt at huske ID, lyder det fra Sydtrafik.
  - Vores passagerer kan blive en del af en stikprøvekontrol, når rute 110 krydser grænsen ved Kruså fra Tyskland til Danmark, og derfor skal de sikre sig, at de kan identificere sig i forhold til at have lovlig indrejse til Danmark, siger direktøren for Sydtrafik, Lars Bjerg i en pressemeddelelse.
  Sydtrafik frygter, at regeringen vil indføre det såkaldte transportøransvar, ligesom den svenske regering har gjort det. Det vil nemlig betyde, at Sydtrafik skal tjekke om alle deres passagerer har gyldigt billed-ID med sig på rejsen. Men hvis transportøransvaret bliver indført, så mener Sydtrafik, at de er klar til at tage opgaven på sig.
  